# DATGANIAD YSGRIFENEDIG

# GAN

# LYWODRAETH CYMRU

|  |  |
| --- | --- |
| **TEITL** | **Rheoliadau Rheoliad (EC) Rhif 1370/2007 (Rhwymedigaethau Gwasanaeth mewn Trafnidiaeth) (Diwygio) (Ymadael â’r UE) 2020** |
| **DYDDIAD** | **12 Mai 2020** |
| **GAN** | **Rebecca Evans AS, y Gweinidog Cyllid a’r Trefnydd** |

**Rheoliadau Rheoliad (EC) Rhif 1370/2007 (Rhwymedigaethau Gwasanaeth mewn Trafnidiaeth) (Diwygio) (Ymadael â’r UE) 2020**

**Y Gyfraith sy’n cael ei diwygio:**

Rheoliad (EC) Rhif 1370/2007 Senedd Ewrop a’r Cyngor ar wasanaethau trafnidiaeth gyhoeddus i deithwyr ar y rheilffyrdd a’r ffyrdd.

**Unrhyw effaith y gall yr OS ei chael ar gymhwysedd deddfwriaethol Senedd Cymru a/neu ar gymhwysedd gweithredol Gweinidogion Cymru**

Mae Rheoliad 1370/2007 yn un o Reoliadau uniongyrchol gymwys yr UE sy’n nodi o dan ba amodau y caiff “awdurdodau cymwys” ddyfarnu contractau Rhwymedigaeth Gwasanaeth Cyhoeddus (RhGC) i weithredwyr bysiau ac i gwmnïau gweithredu trenau (CGTau) y tu allan i’r rheolau cyffredinol ar gaffael ac ar gymorth gwladwriaethol sy’n gymwys o dan gyfraith y DU a chyfraith ddomestig.

Nid yw gwasanaethau bysiau a chymorth ariannol a roddir mewn cysylltiad â Rheoliad 1370/2007 yng nghyswllt trafnidiaeth ffyrdd yn faterion a gadwyd yn ôl o dan Atodlen 7A i Ddeddf Llywodraeth Cymru 2006 ac felly mae gan Senedd Cymru gymhwysedd deddfwriaethol yn y meysydd hynny.

**Diben y diwygiadau**

Mae Rheoliad (EC) Rhif 1370/2007 Senedd Ewrop a’r Cyngor dyddiedig 23 Hydref 2007 ar wasanaethau trafnidiaeth gyhoeddus i deithwyr ar y rheilffyrdd a’r ffyrdd (“Rheoliad 1370/2007”) yn cynnwys nifer o ddarpariaethau a fydd yn ddiffygiol pan ddaw’r Rheoliad yn gyfraith yr UE a ddargedwir. Diben y diwygiadau hyn yw cywiro’r diffygion hynny.

Mae’r OS a’r Memorandwm Esboniadol cysylltiedig, sy’n nodi effaith yr OS, ar gael yma:

<https://www.gov.uk/eu-withdrawal-act-2018-statutory-instruments/the-regulation-ec-no-1370-2007-public-service-obligations-in-transport-amendment-eu-exit-regulations-2020>

Materion o ddiddordeb arbennig i’r Pwyllgor Deddfwriaeth, Cyfiawnder a’r Cyfansoddiad

Fersiwn ddiwygiedig yw hon o offeryn drafft, â’r un teitl, a ystyriwyd yn y gorffennol gan y Pwyllgor a’r Senedd, ac y gosodwyd datganiad ysgrifenedig yn ei gylch ar 14 Mawrth 2019 (WS-30C(5)125).

<https://busnes.senedd.cymru/mgIssueHistoryHome.aspx?IId=24724&EVT=113>

Rhoddodd y Pwyllgorau Sifftio gymeradwyaeth ar 28 Ionawr 2019 i’r offeryn drafft hwnnw gael ei wneud fel offeryn negyddol, ond ni chafodd ei ‘wneud’ yn gyfraith yn derfynol oherwydd bod ynddo groesgyfeiriadau at offeryn arall a oedd yn ymdrin â chymorth gwladwriaethol ac na fwriwyd ymlaen ag ef, gan olygu bod y croesgyfeiriadau hynny’n ddiffygiol.

# 

# Mae dau wahaniaeth rhwng yr offeryn hwn a’r fersiwn a osodwyd at ddibenion sifftio ar 28 Ionawr 2019.

# Nid yw bellach yn ymdrin â’r cyfeiriadau at gymorth gwladwriaethol sydd i’w gweld yn Rheoliad 1370/2007. Y bwriad bellach yw ymdrin ag unrhyw ddiffygion yn y croesgyfeiriadau hynny ar wahân.

# Nid oes ynddo bellach ddarpariaeth arbed benodol ar gyfer Erthygl 5. Roedd angen y ddarpariaeth arbed honno adeg y sifftio oherwydd nad oedd Erthygl 5, yn wahanol i weddill y Rheoliad, yn gymwys yn dechnegol tan 3 Rhagfyr 2019, ar ôl y dyddiad a ragwelwyd ar gyfer Brexit. Cafodd y ddarpariaeth arbed ei chynnwys er mwyn sicrhau bod y ddarpariaeth honno, sy’n rhan annatod o’r Rheoliad yn ei gyfanrwydd, ac yn bwysig er mwyn sicrhau bod masnachfreintiau rheilffyrdd yn gweithredu’n hwylus yn y DU, yn dod yn gyfraith yr UE a ddargedwir wrth i’r DU adael yr Undeb Ewropeaidd, ochr yn ochr â gweddill y Rheoliad.

Rydym yn sylweddoli bod angen sicrhau bod y llyfr statud yn gweithio ar y diwrnod ymadael, ac yn cydnabod bod y cywiriadau i ddeddfwriaeth sy’n sail i’r drefn masnachfreintiau rheilffyrdd a sefydlwyd gan yr OS hwn yn hanfodol i barhad gwasanaethau rheilffyrdd ar draws y DU, a bod rhoi sicrwydd ac eglurder i deithwyr ac i’r diwydiant rheilffyrdd yn flaenoriaeth hollbwysig.

Wedi dweud hynny, rydym o’r farn ei bod yr un mor bwysig rhoi’r un sicrwydd ac eglurder i’r cyhoedd am y drefn cymorth gwladwriaethol yn y dyfodol. Er ein bod yn fodlon â’r hyn a wnaed drwy gyfrwng yr OS hwn, oherwydd nad oes ynddo bellach ddarpariaethau sy’n berthnasol i gymorth gwladwriaethol, mae, er hynny, yn bwysig bod Gweinidogion Cymru a’r Senedd yn gallu ystyried y darpariaethau ar Gymorth Gwladwriaethol sydd wedi’u dileu, pan fydd yn briodol i’r diffygion hynny yn y llyfr statud gael eu cywiro. Rydym wedi ysgrifennu at Lywodraeth y DU i ddatgan hynny’n glir.

**Pam y rhoddwyd caniatâd**

Gan nad oes darpariaethau sy’n ymwneud â chymorth gwladwriaethol yn yr OS diwygiedig, nid oes unrhyw wahaniaeth rhwng Llywodraeth Cymru a Senedd Cymru o ran y polisi ar gyfer y diwygiadau ac nid ystyrir bod sylwedd y diwygiadau’n wleidyddol sensitif.

Mae gennym bryderon mawr o hyd am y modd y mae Llywodraeth y DU yn gweithredu mewn perthynas â **Rheoliadau Cymorth Gwladwriaethol (Ymadael â’r UE)** 2019, a hefyd mewn perthynas â’r offerynnau statudol cysylltiedig.

Wedi dweud hynny, rydym yn dal i sylweddoli bod angen sichrau bod y llyfr statud yn gweithio ar y diwrnod ymadael.